بلکیں زندگ بہ بوں
مبارک قاضی
نے کہ تو مشکتی نے کہ من گوادری
بیا بلے وت ماں وت کمیں سودا کنوں
چندے رنج انت منی ڈیه ءِ هشکاوگاں
چندے بژن انت تئی اُمر ءِ ویرانگاں
ما دوئیں وت ماں وت سیاد ءُ وارث بلے
کمیں پشت کپتگاں من گوں نادانی ءَ
کمیں رد کپتگ ئے تو گوں نوجوانی ءَ
ما دوئیں سیاد ءُ وارث بلے،همسفر
نے کہ تو مشکتی نے من گوادری
ما پہ هلواه زبانانی قصہ نہ اوں
مطرح بازار بیت گوں دل ءِ جیڑگاں
گوادریں دل هشیت جیونی ءِ وڑ ءَ
گنز ءِ آتراپاں دنیا یے آباد بیت
واجہانی نگورپان ءِ قصہ نہ بیت
گوادر ءَ بل کہ آباد ءُ سر سبز بیت
گوادر ءَ بل کہ کمیں حیران بیت
زندگی مطلبانی عجب قصہ یے
سنگتاں سنگتاں،دژمناں، دژمناں
گوادر انت، گوادر انت،ہر گور ءَ گوادر انت
ما چوں محمود درویش ءِ پر بستگاں
بمب بندوں وتی برہنگیں سینگاں
بلکیں زندگ بہ بوں
بلکیں زندگ بہ بوں
بمب بندوں وتی برہنگیں سینگاں
بلکیں زندگ بہ بوں